
AIŠKINAMASIS RAŠTAS
PRIE KRETINGOS RAJONO SAVIVALDYBĖS TARYBOS SPRENDIMO PROJEKTO
„DĖL KRETINGOS RAJONO SAVIVALDYBĖS TARYBOS 2026 M. SAUSIO 29 D. SPRENDIMO NR. T2-2 „DĖL KRETINGOS RAJONO SAVIVALDYBĖS 2026−2028 METŲ BIUDŽETO PATVIRTINIMO“ PAKEITIMO“

2026-08-17
Kretinga

1. Parengto sprendimo projekto tikslas ir uždaviniai.
Pakeisti Kretingos rajono savivaldybės 2026 m. biudžeto pajamas ir asignavimus, atsižvelgiant į priimtus teisės aktus bei susidariusius asignavimų valdytojų poreikius.
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
Kretingos rajono savivaldybės tarybos 2026 m. sausio 29 d. sprendimas Nr. T2-2 „Dėl Kretingos rajono savivaldybės 2026−2028 metų biudžeto patvirtinimo“.
3. Kokių rezultatų laukiama.
Patvirtinus šį sprendimo projektą, bus patikslintas Kretingos rajono savivaldybės 2026 m. biudžetas.
Atsižvelgiant į priimtus teisės aktus, savivaldybės biudžeto pajamos ir išlaidos iš viso didėja 245 069 eurų. Patvirtinus šį sprendimo projektą, Kretingos rajono savivaldybės biudžeto asignavimai sudarys 103 302 335 eurų (iki šio sprendimo projekto patvirtintas 2026 m. biudžetas buvo 103 057 266 eurai).
4. Lėšų poreikis ir šaltiniai.
Atsižvelgiant į priimtus teisės aktus, valstybės biudžeto lėšos (VB) iš viso didėja 115 169 eurais, iš jų:
- 63 540 eurų didėja finansavimas kultūros įstaigoms kultūros projektams finansuoti, iš jų: Kretingos rajono kultūros centrui – 34 500 eurų, Kretingos muziejui – 14 500 eurų, Salantų kultūros centrui – 14 540 eurų;
[bookmark: _GoBack]- 21 200 eurų didėja finansavimas Savivaldybės administracijos Kultūros programoje (Nr. 07) priemonei 2.2.1.5 „Kretingos rajono kultūros paveldo apsaugos programos parengimas ir įgyvendinimas“ (namo Vaineikių g. 2, Darbėnų mstl., Kretingos r. sav., taikomiesiems tyrimams finansuoti – 18 200 eurų ir projekto „Užmaršties kalneliai: maro laikų istorijos“ įgyvendinimo finansavimui – 3000 eurų);
- 27 591 eurų didėja finansavimas Savivaldybės administracijos Švietimo programoje (Nr. 08) priemonei 1.2.2.9 „Lietuvos moksleivių dainų švenčių organizavimas“ savivaldybės įstaigoms kuro įsigijimo, tarpmiestinio viešojo transporto (autobusų ar traukinių) bilietų kainų ar teisės aktų nustatyta tvarka išnuomoto transporto paslaugų apmokėjimo išlaidoms kompensuoti;
- 1 849 eurais didėja finansavimas Savivaldybės administracijos Socialinės paramos programoje (Nr. 09) išlaidoms, patirtoms 2026 m. II ketvirtį teikiant socialinę pašalpą, būsto šildymo išlaidų, geriamojo vandens išlaidų ir karšto vandens išlaidų kompensacijoms, skiriamoms vadovaujantis Lietuvos Respublikos piniginės socialinės paramos nepasiturintiems gyventojams įstatymu, Ukrainos gyventojams, nukentėjusiems dėl Rusijos Federacijos karinės agresijos prieš Ukrainą, padengti;
- 989 eurais didėja finansavimas Savivaldybės administracijos Socialinės paramos programoje (Nr. 09) išlaidoms, patirtoms 2026 m. II ketvirtį teikiant socialinę paramą mokiniams pagal Lietuvos Respublikos socialinės paramos mokiniams įstatymą Ukrainos gyventojams, nukentėjusiems dėl Rusijos Federacijos karinės agresijos prieš Ukrainą, padengti.
Atsižvelgiant į priimtus teisės aktus, 11 900 eurų didėja speciali tikslinė dotacija valstybinėms (perduotoms savivaldybėms) funkcijoms vykdyti (D), skirta priešgaisrinės saugos funkcijai vykdyti (asignavimai skiriami Kretingos rajono savivaldybės priešgaisrinei tarnybai, programa Nr. 01).
Atsižvelgiant į gautas lėšas, 100 000 eurų didėja Europos Sąjungos finansinės paramos lėšos (E) Savivaldybės administracijos Strateginio planavimo ir investicijų programoje (Nr. 04) 1.2.4.18 priemonė „Plėtoti ir modernizuoti ikimokyklinio ir bendrojo ugdymo infrastruktūrą Kretingos rajone“ projekto „Mokslo paskirties pastato, Darželio g. 1, Padvarių k., Kretingos sen., Kretingos r. sav., atnaujinimo (modernizavimo), rekonstravimo statybos darbų atlikimas“ vykdymui.
Atsižvelgiant į gautus prašymus, 18 000 eurų didinamos biudžetinių įstaigų veiklos pajamos (S), iš jų:
- Kretingos sporto mokyklai – 11 000 eurų (įmokos už išlaikymą švietimo, socialinės apsaugos ir kitose įstaigose);
- Kretingos rajono Salantų kultūros centrui – 7 000 eurų (pajamos už prekes ir paslaugas).
5. Kiti sprendimui priimti reikalingi pagrindimai, skaičiavimai ar paaiškinimai.
Švietimo programoje (Nr. 08), gavus informaciją iš švietimo įstaigų apie lėšų poreikį už brandos egzaminų vykdymą, vertinimą ir administravimą, 22 376 eurų švietimo įstaigoms pagal jų pateiktus raštus skiriama iš Savivaldybės administracijai metų pradžioje Švietimo programoje (Nr. 08) numatyto specialios tikslinės dotacijos ugdymo reikmėms finansuoti (K) rezervo.
 Švietimo įstaigoms, nuo 2026 m. rugsėjo 1 d. pradėsiančioms organizuoti mokinių ir darbuotojų maitinimą, atsirado poreikis papildomoms pareigybėms (virėjams, pagalbiniams virtuvės darbuotojams, buhalteriams) rugsėjo, spalio, lapkričio, gruodžio mėnesiais išlaikyti, todėl, atsižvelgiant į įstaigų prašymus, skiriama 116 984 eurai, iš jų:
- 50 416 eurų – Kretingos Marijono Daujoto progimnazijai 8 naujoms pareigybėms (etatams) išlaikyti; 
- 33 467 eurų – Kretingos Simono Daukanto progimnazijai 5 naujoms pareigybėms (etatams) išlaikyti; 
- 33 101 eurų – Kretingos rajono Salantų gimnazijai 5 naujoms pareigybėms (etatams) išlaikyti. 
Šios lėšos skiriamos mažinant asignavimus Savivaldybės administracijos Švietimo programos (Nr. 08) priemonei 4.2.4.5 „Biudžetinių įstaigų veiklos išlaidos (rezervas)“ (B) 116 984 eurais.
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui.
Teisės akto projektas antikorupciniam vertinimui neteikiamas.
7. Autorius ar autorių grupės.
Ekonomikos ir biudžeto skyriaus vyr. specialistė Aušra Adomaitienė.

